Afgedankte weermaglede nou hof toe | Maroela Media
Afgedankte weermaglede wend hulle nou tot die hooggeregshof om weer aangestel te word.
Hulle sleep die hoof van die weermag, genl. Solly Shoke, die minister van verdediging, Nosiviwe Mapisa-Nqakula, die geneesheer-generaal, lt.genl. Aubrey Sedibe, en die sekretaris van verdediging, dr. Sam Gulube, hof toe oor hulle "onwettige en onregverdige afdanking" in Februarie vanjaar.
Hulle vra onder meer om met volle voordele heraangestel word. Die herinstelling is ook nodig sodat die groep ingevolge die weermag se militêre dissiplinêre kode in 'n militêre hof verhoor kan word. "Die applikante wil nie die behoorlike dissiplinêre proses ontduik nie. Inteendeel, hulle dring daarop aan dat die korrekte proses gevolg word", lui die hofstukke.
Die groep is afgedank omdat hulle kwansuis geweier het om klasse vir hulle mediese studie by te woon.
Hulle voer onder meer aan die besluit was onwettig en ongeldig omdat die hoof van die weermag nie by magte is om 'n weermaglid af te dank ingevolge 'n oortreding van die weermag se dissiplinêre kode nie. Dit was volgens hulle ook prosedureel onregverdig.
Luidens die hofstukke het die respondente gekies om nie formele klagte in 'n militêre hof – en ingevolge die weermag se dissiplinêre kode – teen die groep aanhangig te maak nie. "Pleks daarvan het die hoof van die weermag die lede afgedank ná 'n ad hoc-prosedure omdat die lede se optrede grens aan muitery, of omdat hulle alternatiewelik langer as 30 dae afwesig was van amptelike diens sonder die toestemming van hulle bevelvoerder."
Die groep studente, wat reeds in die weermag gedien het as kliniese assistente, verpleërs, mediese ordonnanse en tandheelkundige tegnici, het in 2017 in Kuba met hulle studie begin. Die meeste van hulle is al langer as 'n dekade in die weermag. Hulle het van Augustus 2017 tot Julie 2018 'n kursus in Spaans ondergaan en ingeskryf vir 'n pre-mediese kursus aan die mediese universiteit in Santiago in Kuba.
Hulle gee sedert April verlede jaar reeds hulle kommer oor hulle studie in Kuba te kenne en het onder meer kapsie gemaak omdat hulle by 'n infanterieskool wat nié geakkrediteer is om medies aan te bied nie, moes studeer. Hulle het geen bewys van registrasie gekry nie en kon dus ook nie by die SA Raad op Gesondheidsberoepe registreer nie. Dosente aan die universiteit waar hulle studeer het, het hulle telkens ingelig dat hulle nié as studente geregistreer is nie en al hulle uitslae is in potlood ingeskryf.
Hoewel die groep die eerste semester by die universiteit begin en die eksamen daar afgelê het, is hulle in Februarie vanjaar ingelig dat hulle voortaan by die infanterieskool moet studeer. Dit is nie 'n mediese fakulteit nie.
In hulle hofstukke voer die groep aan dat hulle ten spyte van hul kommer en korrespondensie daaroor, beveel is om klasse by die infanterieskool by te woon. Hulle is aangesê om die weermag se top-bestuur oor die situasie "te vertrou". Hulle sou glo voor Junie vanjaar as studente geregistreer word, maar "as dit nie gebeur nie, moes hulle geduldig wees". Dié onderneming is egter nie op skrif gestel nie.
Die groep het aangedui dat hulle in dié geval eerder na Suid-Afrika wil terugkeer. Op 25 Februarie is hulle summier afgedank.
Die groep voer aan die hoof van die weermag mag nie 'n lid afdank wat ingevolge die weermag se dissiplinêre kode 'n beweerde misdaad begaan het nie, maar dat 'n militêre hof daaroor moet besluit. Die hofstukke verwys ook na 'n vorige hofuitspraak waarin die weermag tereg gewys is weens sy pogings om militêre howe te ontduik.
Die applikante voer aan dat hulle afgedank is 15 dae nadat hulle hul bevelvoerders ingelig het dat hulle nie meer klasse gaan bywoon nie. Dit is boonop gedoen sonder dat 'n raad van ondersoek oor die saak byeengeroep is.
Die groep voer ook aan dat hul afdanking prosedureel onregverdig was. Dis gedoen terwyl hulle nog op 'n militêre basis in Kuba was én sonder dat hulle daarvan geweet het.
Die groep het op 15 Maart vanjaar die laaste keer 'n salaris verdien. Luidens die hofstukke is die meeste van hulle broodwinners wat hulle gesinne agtergelaat het om verder te gaan studeer. Sedert hulle afdanking is die groep hul mediese fonds, behuisings- en ander voordele kwyt.
Hulle voer aan dat hulle brandarm gelaat gaan word mits die saak nie dringend aangehoor word nie.
Die respondente het tot 17 Mei om aan te dui of hulle die aansoek gaan teenstaan.
Geen wonder dat die SANW in so'n gemors is nie. Daar bestaan nie meer iets soos disipline in die weermag nie. Hoe verlang ek nie na my dae in die SAW nie.
Hoekom kon hulle nie 'n pre-mediese kursus of verder medies studeer het in Engels in SA nie, wat is die behepteid met Kuba.
Ek het vermoed daar is 'n storie agter die storie wat MM so rukkie gelede gepubliseer het dat hulle "vermis" is. Wys jou, you can fool some of the people some of the time ….
Hulle kry hulle dokters grade vinniger daar.
Kubane het gehelp met die bevryding teen ons in Angola dis daarom. Hulle het ook pak gekry by brug 14 teen ons troepe.